b'\n_START_ARTICLE_\nRadio Subotica\n_START_PARAGRAPH_\nRadio Subotica je radijska postaja iz grada Subotice u autonomnoj pokrajini Vojvodini u Republici Srbiji._NEWLINE_Osnovne zada\xc4\x87e programa Radio Subotice je informiranje slu\xc5\xa1atelja o zbivanjima u op\xc4\x87ini, a temeljem dugoro\xc4\x8dnog sporazuma i o doga\xc4\x91anjima i u op\xc4\x87ini Kanji\xc5\xbea.\n_START_SECTION_\nPovijest\n_START_PARAGRAPH_\nOvo javno poduze\xc4\x87e je osnovala Skup\xc5\xa1tina op\xc4\x87ine Subotica. Osnovano je kao radiodifuzna ustanova 1. listopada 1968. godine. Dva je mjeseca radila probno._NEWLINE_Radio Subotica je po\xc4\x8dela redovno emitirati program 29. studenog 1968.. Me\xc4\x91u suosniva\xc4\x8dima programa su bili hrvatski knji\xc5\xbeevnici Lazar Merkovi\xc4\x87, Milovan Mikovi\xc4\x87 i Tomislav Vojni\xc4\x87 i Marija \xc5\xa0imokovi\xc4\x87._NEWLINE_U po\xc4\x8detku je program trajao jedan sat dnevno, a danas Radio Subotica emitira 24 sata na dan._NEWLINE_Program emitira na ultrakratkom valu koji se \xc4\x8duje do 20 km u okolici i na dugom valu. Signal na srednjem valu je postojao do NATO-vog bombardiranja 22. svibnja 1999., otkada je u prekidu._NEWLINE_Danas Radio Subotica emitira program na \xc4\x8detiri jezika: srpskom, ma\xc4\x91arskom, hrvatskom i njema\xc4\x8dkom, a za svaki postoji njegovo uredni\xc5\xa1tvo. Program na srpskom i ma\xc4\x91arskom jeziku dnevno traje dvanaest odnosno trinaest sati dnevno, a na hrvatskom jeziku emitira tri sata. Program na srpskom jeziku i na hrvatskom se emitiraju na jednoj frekvenciji, jedan iza drugog (srpski 6-18, hrvatski od 18-21), a na ma\xc4\x91arskom na drugoj frekvenciji. Ve\xc4\x8dernji i no\xc4\x87ni program je zabavnog sadr\xc5\xbeaja na objema frekvencijama. Program na njema\xc4\x8dkom se emitira jednom tjedno  u ve\xc4\x8dernjem terminu ._NEWLINE_Od 1993. do 1996. direktor Radija Subotice bio je Tiberije Kopilovi\xc4\x87._NEWLINE_Od 1999. godine Radio Subotica objavljiva vijesti i na Internetu._NEWLINE_Od 1. rujna 2005. godine emitira se program i preko Interneta._NEWLINE_5. rujna 2006. je povodom proslave Dana grada, uredni\xc5\xa1tvo Radio Subotice na hrvatskom jeziku je predstavilo svoj novi web portal suboticadanas.info. Projekt je poduprla op\xc4\x87ina Subotica, Generalni konzulata R. Hrvatske u Subotici te Ministarstvo kulture i informiranja R. Srbije. Glavna i odgovorna urednica programa na hrvatskom jeziku te urednica web portala je bila Ljiljana Duli\xc4\x87, zamjenica joj je bila Ivana Petrekani\xc4\x87 Si\xc4\x8d, novinar i urednik Josip Stanti\xc4\x87, novinarka\xe2\x80\x93voditeljica je bila Marina Kujund\xc5\xbei\xc4\x87 Kova\xc4\x8d.\n_START_SECTION_\nProgram na hrvatskom jeziku\n_START_PARAGRAPH_\nUredni\xc5\xa1tvo na hrvatskom jeziku je po\xc4\x8delo raditi 21. prosinca 1998. godine . Autor tog projekta i savjetnik uredni\xc5\xa1tva je bio hrvatski knji\xc5\xbeevnik Lazar Merkovi\xc4\x87. Do 7. svibnja 2001., program na hrvatskom je bio jedan sat dnevno radnim danom od 19-20 sati. Poslije toga se program na hrvatskom produljio na dvosatni (19-21). 29. sije\xc4\x8dnja 2005. se emitiranje na hrvatskom pro\xc5\xa1irilo i na vikend u istom terminu. 2. travnja 2007. se prelazi na trosatni dnevni program._NEWLINE_Tijekom listopada 2007. se dala u jo\xc5\xa1 jedan projekt promicanja i \xc4\x8duvanja hrvatske kulture. Krenulo se snimati radio-drame (u re\xc5\xbeiji Rajka Ljubi\xc4\x8da) na starom dijalektu ba\xc4\x8dkih Hrvata, na ba\xc4\x8dkoj hrvatskoj ikavici ._NEWLINE_Ovaj program je jedini program na hrvatskom jeziku koji je pomagan dr\xc5\xbeavnim sredstvima._NEWLINE_Osnovne zada\xc4\x87e programa Radio Subotice na hrvatskom jeziku je informiranje slu\xc5\xa1atelja o zbivanjima u op\xc4\x87ini te kulturno-povijesnim temama koje su od zna\xc4\x8daja za \xc5\xbeivot bunjeva\xc4\x8dkih Hrvata suboti\xc4\x8dkog kraja radi za\xc5\xa1tite i promicanja interesa tamo\xc5\xa1nje hrvatske zajednice.\n_START_SECTION_\nProgram na njema\xc4\x8dkom jeziku\n_START_PARAGRAPH_\n1998. je na inicijativu Njema\xc4\x8dkog narodnog saveza i razumijevanje lokalnih vlasti pokrenuta je kola\xc5\xbena jednosatna tjedna emisija na njema\xc4\x8dkom jeziku Unsere Stimme. Me\xc4\x91u osnovne ciljeve ove emisije jest informirati vlastitu nacionalnu zajednicu, a pripradnike drugih nacionalnosti upoznati s jezikom, kulturom i izvornom glazbom njema\xc4\x8dkog govornog podru\xc4\x8dja. Na prostorima gdje \xc5\xbeive Ju\xc5\xbeni Slaveni ovo je prva radijska emisija na njema\xc4\x8dkom jeziku od 1944. godine. Teme kojima se bavi su: jezik, obi\xc4\x8daji, povijest, kultura, aktualna pitanja u svezi s \xc5\xbeivotom i djelovanjem Nijemaca u Srbiji. \xc4\x8clanstvo Njema\xc4\x8dkog narodnog saveza vodi i priprema ovu emisiju, a tako\xc4\x91er i simpatizeri Njema\xc4\x8dkog narodnog saveza te Suboti\xc4\x8dani svih nacionalnosti koji su ljubitelji njema\xc4\x8dkog jezika i kulture. Uredni\xc5\xa1tvo je uspostavilo suradnju s radijskim postajama iz srednje i jugoisto\xc4\x8dne Europe koje imaju uredni\xc5\xa1tva na njema\xc4\x8dkom jeziku.\n_START_SECTION_\nPoznati suradnici\n_START_PARAGRAPH_\nLazar Merkovi\xc4\x87, Milovan Mikovi\xc4\x87, Tomislav Vojni\xc4\x87, Jelka Asi\xc4\x87, Petar \xc5\xa0ar\xc4\x8devi\xc4\x87, Laj\xc4\x8do Lendvai, Geza Kopunovi\xc4\x87, Mirko Huska, Ka\xc4\x87a Ba\xc4\x8dlija, Zvjezdana Asi\xc4\x87-\xc5\xa0ari\xc4\x87, Ivica Jako\xc4\x8devi\xc4\x87, Rajko Ljubi\xc4\x8d, \xc5\xbdeljka Zeli\xc4\x87, Tomislav \xc5\xbdigmanov, Vojislav Sekelj i ostali.\n_START_SECTION_\nNagrade i priznanja\n_START_PARAGRAPH_\nRadio Subotica i novinari sa ove radijske postaje su dobili za svoj rad niz priznanja i nagrada na republi\xc4\x8dkoj i saveznoj razini. Nagrada Pro urbe 2001. godine.'